## Zakon o izmjenama i dopunama Zakona o Zakladi "Hrvatska za djecu"

### NN 145/2010 (24.12.2010.), Zakon o izmjenama i dopunama Zakona o Zakladi "Hrvatska za djecu"

HRVATSKI SABOR

3676

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O ZAKLADI »HRVATSKA ZA DJECU«

Proglašavam Zakon o izmjenama i dopunama Zakona o Zakladi »Hrvatska za djecu«, koji je Hrvatski sabor donio na sjednici 15. prosinca 2010. godine.

Klasa: 011-01/10-01/163

Urbroj: 71-05-03/1-10-2

Zagreb, 17. prosinca 2010.

Predsjednik
Republike Hrvatske
prof. dr. sc. Ivo Josipović, v. r.

ZAKON

O IZMJENAMA I DOPUNAMA ZAKONA O ZAKLADI »HRVATSKA ZA DJECU«

Članak 1.

U Zakonu o Zakladi »Hrvatska za djecu« (»Narodne novine«, br. 129/08.) članak 3. mijenja se i glasi:

»(1) Zaklada se osniva sa svrhom povećanja nataliteta, promicanja obiteljskih vrijednosti i osnaživanja:

– obitelji s većim brojem djece i djece iz tih obitelji,

– obitelji u rijetko naseljenim i prometno izoliranim područjima i djece iz tih obitelji,

– obitelji samohranih roditelja i djece iz tih obitelji,

– obitelji, trudnica, rodilja, majki i djece izložene zdravstvenim rizicima i rizicima odgojne, obrazovne, socijalne i kulturne isključenosti te djece bez roditelja i djece bez roditeljske skrbi.

(2) Svrha Zaklade ostvaruje se kroz potpore u novcu, stvarima i korištenju kulturnih, obrazovnih, športskih, rekreacijskih i sličnih sadržaja, kao i druge oblike potpora utvrđene općim aktima Zaklade.

(3) Vrste, uvjeti i postupak za ostvarenje pojedinih oblika potpora utvrđuju se ovim Zakonom i općim aktima Zaklade sukladno svrsi ovoga Zakona.«

Članak 2.

Članak 4. mijenja se i glasi:

»(1) Korisnik potpora iz članka 3. stavka 2. ovoga Zakona i pod uvjetima iz ovoga Zakona je:

– obitelj koja u zajedničkom kućanstvu ima najmanje petero djece i/ili dijete iz te obitelji,

– obitelj koja ima prebivalište i stalno boravi na području od posebne državne skrbi i/ili dijete iz te obitelji,

– obitelji koja prebiva i stalno boravi na rijetko naseljenom otoku ili na brdsko-planinskom području i/ili dijete iz te obitelji,

– obitelj samohranog roditelja prema propisima iz socijalne skrbi i/ili dijete iz te obitelji, dijete bez roditelja i dijete bez roditeljske skrbi koja ostvaruje prava iz socijalne skrbi, te

– obitelj, trudnica, rodilja, majka i/ili dijete izloženo zdravstvenim rizicima i rizicima odgojne, obrazovne, socijalne i kulturne isključenosti po ocjeni povjerenstva Zaklade.

(2) Djecom u smislu stavka 1. ovoga članka smatraju se djeca od rođenja do završetka redovitog školovanja ili sveučilišnog ili stručnog studija i koja redovito i uredno ispunjavaju svoje školske i studijske obveze, kao i punoljetna djeca koja zbog bolesti, mentalnog ili tjelesnog oštećenja nisu sposobna za rad, dok ta nesposobnost traje.

(3) Općim aktima Zaklade utvrdit će se mjerila, postupak i uvjeti pod kojima korisnik iz stavka 1. ovoga članka može ostvariti potpore iz članka 3. stavka 2. ovoga Zakona.

(4) Općim aktom iz stavka 3. ovoga članka osobita pozornost poklonit će se nadarenoj djeci i djeci iz ruralnih ili manjih urbanih naselja.«

Članak 3.

Iza članka 4. dodaje se članak 4.a koji glasi:

»Članak 4.a

(1) Korisnik potpora u novcu i stvarima iz članka 3. stavka 2. ovoga Zakona, kao i drugih oblika potpora, utvrđenih općim aktima Zaklade, može biti i pravna osoba koja Zakladi ponudi na financiranje ili sufinanciranje programe iz područja sustava obiteljskih potpora, skrbi za djecu, zdravstvene zaštite majke i djeteta, odgoja i obrazovanja, izvanškolskih aktivnosti učenika i korištenja slobodnog vremena djece namijenjenih korisnicima iz članka 4. stavka 1. ovoga Zakona.

(2) Iznimno, korisnik potpora u novcu i stvarima iz članka 3. stavka 2. ovoga Zakona, kao i drugih oblika potpora, utvrđenih općim aktima Zaklade, može biti i pravna osoba koja je nositelj programa ako udovoljava uvjetima i ciljevima provedbe zajedničkih programa ili posebnih programa Zaklade namijenjenih ostvarivanju zakladne svrhe.

(3) Zaklada s korisnikom iz stavka 1. i 2. ovoga članka obvezno sklapa ugovor o uvjetima, namjeni i nadzoru korištenja potpore u novcu i stvarima iz članka 3. stavka 2. ovoga Zakona.«

Članak 4.

U članku 5. stavak 1. mijenja se i glasi:

»(1) Potpore iz članka 3. stavka 2. ovoga Zakona dodjeljuju se korisnicima iz članka 4. stavka 1. i članka 4.a ovoga Zakona i ne mogu se prenositi na drugu osobu.«

Članak 5.

Članak 9. mijenja se i glasi:

»Upravni odbor donosi Statut Zaklade, Poslovnik o radu, Pravilnik o vrstama, uvjetima i postupku za dodjelu potpora iz članka 3. stavka 2. ovoga Zakona, financijski plan Zaklade, odluke o dodjeli potpora sukladno ovom Zakonu i općim aktima Zaklade, odluke o sufinanciranju ili financiranju programa iz članka 4.a ovoga Zakona, odlučuje o povećanju ili opterećenju imovine Zaklade, razmatra i prihvaća izvješća o radu upravitelja i stručne službe Zaklade ukoliko je ona osnovana, podnosi izvješće o radu Zaklade te obavlja druge poslove sukladno zakonu i Statutu Zaklade te drugim propisima.«

Članak 6.

U članku 14. dodaju se stavci 2. i 3. koji glase:

»(2) Sredstva za rad stručne službe, stalnih i povremenih povjerenstava osiguravaju se iz prihoda Zaklade i ne mogu iznositi više od 7% ukupnih prihoda Zaklade za odnosnu proračunsku godinu.

(3) Odluku o plaći i drugim materijalnim pravima djelatnika stručne službe Zaklade te naknadi za članove stalnih i povremenih povjerenstva Zaklade donosi Upravni odbor, sukladno općim aktima Zaklade.«

Članak 7.

U članku 17. stavak 2. mijenja se i glasi:

»(2) Prihodi Zaklade se odlukama Upravnog odbora raspoređuju za zakladne svrhe sukladno članku 3. i članku 14. stavku 2. ovoga Zakona i općim aktima Zaklade.«

Članak 8.

Upravni odbor uskladit će Statut Zaklade, Pravilnik o vrstama, uvjetima i postupku za dodjelu potpora iz članka 3. stavka 2. ovoga Zakona te druge opće akte Zaklade s odredbama ovoga Zakona u roku od 30 dana od dana stupanja na snagu ovoga Zakona.

Članak 9.

Ovaj Zakon stupa na snagu osmoga dana od dana objave u »Narodnim novinama«.

Klasa: 025-01/10-01/01
Zagreb, 15. prosinca 2010.

HRVATSKI SABOR

Predsjednik
Hrvatskoga sabora
Luka Bebić, v. r.

Zakon, NN 145/2010-3676